
[bookmark: TextBodyBegin]Il-Parlament Ewropew,
–	wara li kkunsidra t-talba għat-tneħħija tal-immunità ta’ Tomasz Buczek, imressqa mill-Qorti Distrettwali ta’ Tarnobrzeg, it-Tieni Awla Kriminali, permezz tal-ittra tat-12 ta' Settembru 2025, b’rabta mal-proċedimenti kriminali mressqa kontrih permezz ta’ att ta’ akkuża privat ippreżentat mir-rappreżentant legali tal-prosekutur privat u mħabbra fis-seduta plenarja fis-6 ta’ Ottubru 2025,
–	wara li sema’ lil Tomasz Buczek fit-23 ta’ Marzu 2026 u wara li kkunsidra d-dokumenti mressqa minnu, skont ir-Regola 9(6) tar-Regoli ta' Proċedura tiegħu,
–	wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b’suffraġju universali dirett, tal-20 ta’ Settembru 1976,
–	wara li kkunsidra s-sentenzi mogħtija mill-Qorti tal-Ġustizzja tal-Unjoni Ewropea fil-21 ta’ Ottubru 2008, fid-19 ta’ Marzu 2010, fis-6 ta’ Settembru 2011, fis-17 ta’ Jannar 2013 u fid-19 ta’ Diċembru 2019[footnoteRef:2], [2:  	Sentenza tal-Qorti tal-Ġustizzja tal-21 ta’ Ottubru 2008, Marra vs De Gregorio u Clemente, C-200/07 u C-201/07, ECLI:EU:C:2008:579; Sentenza tal-Qorti Ġenerali tad-19 ta’ Marzu 2010, Gollnisch vs il-Parlament, T-42/05, ECLI:EU:T:2010:102; Sentenza tal-Qorti tal-Ġustizzja tas-6 ta’ Settembru 2011, Patriciello, C-163/10, ECLI: EU:C:2011:543; Sentenza tal-Qorti Ġenerali tas-17 ta’ Jannar 2013, Gollnisch vs il-Parlament, T-346/11 u T-347/11, ECLI:EU:T:2013:23. Sentenza tal-Qorti tal-Ġustizzja tad-19 ta’ Diċembru 2019, Junqueras Vies, C-502/19, ECLI:EU:C:2019:1115.
 	] 

–	wara li kkunsidra l-Artikolu 105(2) u (5) tal-Kostituzzjoni tar-Repubblika tal-Polonja,
–	wara li kkunsidra l-Artikoli 5(2) u 6(1) u l-Artikolu 9 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Affarijiet Legali (A10-0116/2026),
A.	billi, permezz ta’ ittra tat-12 ta’ Settembru 2025, il-Qorti Distrettwali ta’ Tarnobrzeg, it-Taqsima Kriminali II, ressqet talba għat-tneħħija tal-immunità ta’ Tomasz Buczek, Membru tal-Parlament Ewropew elett fil-Polonja, b’rabta ma’ att ta’ akkuża privat imressaq kontrih għal allegat reat skont l-Artikolu 217(1) tal-Kodiċi Kriminali Pollakk;
B.	billi, skont it-talba għat-tneħħija tal-immunità, fil-21 ta’ Settembru 2024 saret dimostrazzjoni elettorali f’Tarnobrzeg fil-preżenza ta’ Tomasz Buczek; billi l-prosekutur privat ħadet sehem fil-laqgħa msemmija iktar ’il fuq, b’mod partikolari billi esprimiet l-opinjoni tagħha dwar suġġetti politiċi, inklużi l-attivitajiet ta’ Tomasz Buczek; billi, skont it-talba, Tomasz Buczek ħataf il-megafonu żgħir li l-prosekutur privata żammet f’idejha biex tinstema’ u billi dak il-ġest kien allegatament vjolenti tant li l-megafonu ma baqax jaħdem;
C.	billi l-ġest ta’ Tomasz Buczek allegatament jikkostitwixxi reat kontra l-integrità fiżika, kif imsemmi fl-Artikolu 217(1) tal-Kodiċi Kriminali Pollakk;
D.	billi Tomasz Buczek ġie elett fil-Parlament Ewropew fl-elezzjonijiet Ewropej ta’ Ġunju 2024 u kien, għaldaqstant, Membru tal-Parlament Ewropew fiż-żmien meta twettaq l-allegat reat;
E.	billi l-allegat reat ma jikkostitwixxix, u t-talba sussegwenti għat-tneħħija tal-immunità ta’ Tomasz Buczek mhijiex relatata ma’, opinjoni espressa jew ma’ vot mitfugħ minnu fil-qadi ta’ dmirijietu skont it-tifsira tal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea;
F.	billi l-Artikolu 9, l-ewwel paragrafu, il-punt (a), tal-Protokoll Nru 7 dwar il-Privileġġi u l-Immunitajiet tal-Unjoni Ewropea jipprevedi li, waqt is-sessjonijiet tal-Parlament Ewropew, il-Membri tiegħu għandhom igawdu fit-territorju tal-Istat Membru tagħhom stess, l-immunitajiet mogħtija lill-membri tal-parlament tal-Istat Membru tagħhom;
G.	billi, skont l-Artikolu 105(2) u (5) tal-Kostituzzjoni tar-Repubblika tal-Polonja, mill-jum li fih jitħabbru r-riżultati tal-elezzjonijiet sal-jum tal-iskadenza tal-mandat tiegħu, deputat ma jistax ikun soġġett għal responsabbiltà kriminali mingħajr l-approvazzjoni tas-Sejm, u la jista’ jiġi detenut u lanqas arrestat mingħajr l-approvazzjoni tas-Sejm, għajr f’każijiet meta jkun inqabad iwettaq reat u fejn id-detenzjoni tiegħu tkun meħtieġa biex jiġi żgurat l-andament xieraq tal-proċedimenti;
H.	billi, skont l-Artikolu 5(2) tar-Regoli ta’ Proċedura tiegħu, l-immunità parlamentari mhix privileġġ personali tal-Membru iżda garanzija tal-indipendenza tal-Parlament kollu kemm hu u tal-Membri tiegħu;
I.	billi l-għan tal-immunità prevista fil-Protokoll Nru 7 dwar il-Privileġġi u l-Immunitajiet tal-Unjoni Ewropea huwa li tipproteġi lill-Parlament u lill-Membri tiegħu minn proċedimenti ġudizzjarji relatati ma’ attivitajiet imwettqa fil-qadi tad-dmirijiet parlamentari u li huma inseparabbli minn dawn l-attivitajiet;
J.	billi, f’dan il-każ, il-Parlament ma sab l-ebda evidenza ta’ fumus persecutionis, jiġifieri ma jidhirx li l-intenzjoni li jimminaw għall-proċedimenti legali inkwistjoni hija li tagħmel ħsara lill-attività politika ta’ Tomasz Buczek bħala Membru tal-Parlament Ewropew u, b’hekk, lill-indipendenza tal-Parlament;
K.	billi, minn naħa, il-Parlament ma jistax jitqies bħala qorti u, il-Membru ma jistax, fil-kuntest ta’ proċedura għat-tneħħija tal-immunità, jitqies bħala “akkużat”[footnoteRef:3]; [3:  	Is-Sentenza tal-Qorti Ġenerali tat-30 ta’ April 2019, Briois vs il-Parlament, T-214/18, ECLI:EU:T:2019:266.] 

1.	Jiddeċiedi li jneħħi l-immunità ta’ Tomasz Buczek;
2.	Jagħti istruzzjonijiet lill-President tiegħu biex tgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tal-Polonja u lil Tomasz Buczek.

